arnastofnun/IGC-2024 huggingface dataset:
Omanori

Omamori eru japanskir verndargripir sem gjarnan eru seldir á stöðum þar sem helgidómar og hof sjintotrúar eru og geta líka verið ýmiss konar Búddalíkneski.

Upphaflega voru þessir verndargripir úr pappír eða viði en nútímaútgáfur eru gjarnan litlir hlutir sem eru með umslagi úr efni og geta verið í þeim bæn eða trúarsetningar. Omamori eru seldir við helgistaði og á ferðamannastöðum er litið á kaup þeirra sem framlag og stuðning við helgistaðinn. Gestir kaupa þá gjarnan manori til gjafa til að óska viðtakanda velfarnaðar.
Charles Baudelaire

Charles Pierre Baudelaire (9. apríl 1821 – 31. ágúst 1867) var franskt skáld. Auk þess að yrkja ljóð af ýmsu tagi, þar á meðal prósaljóð, fékkst hann við ritgerðaskrif, listrýni og þýðingar, þar á meðal á sögum Edgar Allan Poe. Þekktasta ljóðabók hans er "Les Fleurs du mal" sem kom út árið 1857. Ljóð hans höfðu mikil áhrif á heila kynslóð franskra skálda á borð við Paul Verlaine, Arthur Rimbaud og Stéphane Mallarmé. Hann vildi yrkja um skuggahliðar mannlífsins um leið og hann vegsamaði fegurðina. Áhrif hans á þróun vestræns skáldskapar eru mikil, hann má telja einn af forverum nýstefnunnar, þeirrar stefnu sem Íslendingar kenndu við atóm („atómljóð“).
Konungsríkið Napólí

Konungsríkið Napólí var ríki sem náði yfir meginlandshluta Suður-Ítalíu frá 1282 til 1816. Ríkið varð til þegar Konungsríkið Sikiley klofnaði eftir sikileysku aftansöngvana og Sikiley varð hluti af veldi Péturs 3. af Aragóníu. Samtímamenn kölluðu ríkið Konungsríkið Sikiley, þar sem það var "de jure" leifarnar af því. Þegar ríkin tvö sameinuðust aftur árið 1816 var því nýja ríkið kallað Konungsríki Sikileyjanna tveggja. Höfuðborg ríkisins var Napólí.

Fyrsti konungur ríkisins var Karl 1. af Napólí sem missti Sikiley í hendur Aragóníumanna. Afkomendur hans ríktu þar sem konungar þar til Alfons 5. af Aragóníu lagði ríkið undir sig árið 1442. Eftir lát hans 1458 féll Napólí í hendur launsyni hans Ferrante. Anjou-ætt gerði samt enn tilkall til ríkiserfða og þegar Ferdinand lést 1494 gerði Karl 8. Frakkakonungur innrás í Ítalíu og hóf þar með Ítalíustríðin. Hann neyddist þó brátt til að draga her sinn til baka og krúnan gekk til Ferdinands 2. Frakkar gáfu tilkall sitt formlega eftir með friðarsamningunum í Cateau-Cambrésis árið 1559.

Eftir Spænska erfðastríðið snemma á 18. öld fékk hið Heilaga rómverska ríki Napólí í sinn hlut en í Pólska erfðastríðinu 1734 lögðu Spánverjar ríkið aftur undir sig. Karl af Parma varð konungur en þegar hann erfði spænsku krúnuna 1759 lét hann yngri syni sínum, Ferdinand, ríkið eftir. Ferdinand var af ætt Búrbóna og barðist gegn Napóleoni í Frönsku byltingarstríðunum. Napóleon lagði ríkið undir sig 1806 og Ferdinand flúði til Sikileyjar þar sem honum tókst að verjast innrásum Joachim Murat sem Napóleon hafði gert að konungi í Napólí. Eftir seinni ósigur Napóleons steyptu Austurríkismenn Murat af stóli og endurreistu Ferdinand. Árið eftir var ákveðið að sameina konungsríkin tvö sem höfðu þá verið í konungssambandi um aldir.
Tomas Ledin

Tomas Ledin (f. 25. febrúar 1952 í Östersund) er sænskur söngvari.
Stjórnartíðindi

Stjórnartíðindi er rit útgefið af íslenska ríkinu þar sem auglýst er gildistaka laga, stjórnvaldsfyrirmæla, alþjóðasamninga og annarra auglýsinga sem hafa lagaleg áhrif. Ritið kom fyrst út árið 1877 en áður voru lög og tilskipanir sem áttu að taka gildi á Íslandi eingöngu lesnar upp í heyrandi hljóði. Kveðið er á um útgáfu ritisins í lögum um Stjórnartíðindi og Lögbirtingablað.

Deildir Stjórnartíðinda.

Stjórnartíðindum er skipt niður í þrjár deildir: A-deild, B-deild og C-deild.

Í A-deild skal birta öll lög frá Alþingi, þingsályktanir, auglýsingar frá forsetaembættinu og auglýsingar um meðferð forsetavalds.

B-deild inniheldur reglugerðir, samþykktir og auglýsingar gefnar út eða staðfestar af ráðherra, reikningar sjóða ef skipulagsákvæði sjóðanna kveða á um það, auglýsingar um alþingiskosningar, veiting heiðursmerkja, nafnbóta og heiðursverðlauna. Þar eru einnig birtar aðrar reglur og auglýsingar sem stjórnvöld og opinberar stofnanir eiga að birta í Stjórnartíðindum samkvæmt lögum.

C-deild Stjórnartíðinda var stofnuð árið 1962 með lögum nr. 22/1962 til að auglýsa um gildistöku, niðurfellingu og breytingu á samningum við önnur ríki. Þar eru einnig birtar ákvarðanir sameiginlegu EES-nefndarinnar.
Mið-Evrópa

Mið-Evrópa er hluti Evrópu sem liggur á milli Austur-Evrópu og Vestur-Evrópu. Hugtakið hefur verið skilgreint á ýmsan hátt í gegnum tíðina þar sem það er ekki skýrt landfræðilega afmarkað. Almennt telst þetta svæði telja löndin Pólland, Tékkland, Slóvakíu, Ungverjaland, Rúmeníu og Slóveníu. Eftir fall Járntjaldsins hefur færst í vöxt að telja Alpalöndin, Þýskaland, Sviss, Austurríki og Liechtenstein, til Mið-Evrópu, fremur en Vestur-Evrópu. Stundum eru Balkanlöndin Króatía, Bosnía-Hersegóvína, Svartfjallaland,Serbía , Búlgaría, Albanía og Norður-Makedónía talin til Mið-Evrópu en það er þó sjaldgæft.

Hugmyndin um Mið-Evrópu byggir einkum á sameiginlegri sögu svæðisins, í andstöðu við "austrið": Tyrkjaveldi og Rússneska keisaradæmið. Allt til Fyrri heimsstyrjaldarinnar voru þessi lönd einnig í andstöðu við "vestrið" vegna íhaldssemi og andstöðu við frjálslyndishugmyndir í stjórnmálum. Fyrst eftir Seinni heimsstyrjöld náðu lýðræðishugmyndir yfirhöndinni í Þýskalandi og Austurríki, en á þeim sama tíma féll hugmyndin um Mið-Evrópu algerlega í skuggann af skiptingunni í Austur- og Vestur-Evrópu, eftir því hvort löndin voru á áhrifasvæði Sovétríkjanna eða ekki.

Stundum er sagt að Mið-Evrópa sé það sem Austur-Evrópubúar líti á sem Vestur-Evrópu, og Vestur-Evrópubúar líti á sem Austur-Evrópu.
Silja Dögg Gunnarsdóttir

Silja Dögg Gunnarsdóttir (f. 16. desember 1973) er þingmaður fyrir Framsóknarflokkinn í Suðurkjördæmi frá árinu 2013 til ársins 2021.

Silja Dögg lauk stúdentsprófi frá Menntaskólanum á Akureyri árið 1993, BA-prófi í sagnfræði frá Háskóla Íslands árið 2001 og meistaraprófi í alþjóðaviðskiptum frá Háskólanum á Bifröst árið 2017.

Áður en Silja settist á þing starfaði hún í sumarvinnu sem lögreglumaður í Keflavík, var skrifta á fréttastofu Ríkisútvarpsins frá 1997-1998, leiðbeinandi við Njarðvíkurskóla frá 1998-1999, blaðamaður og fréttastjóri Víkurfrétta frá 1999-2001, blaðamaður á tímaritunum Vikunni og Hús og híbýli frá 2001-2003, var framkvæmdastjóri Hraunlistar frá 2003-2005, starfaði í móttöku Flughótels í Keflavík frá 2004-2005 og var skjalastjóri og aðstoðarmaður framkvæmdastjórnar HS Orku frá 2008-2013.

Í októberlok árið 2019 var Silja Dögg kjörin í embætti forseta Norðurlandaráðs fyrir árið 2020.
Björt Ólafsdóttir

Björt Ólafsdóttir (f. 2. mars 1983) er fyrrum alþingismaður fyrir Bjarta framtíð. Hún gegndi embætti Umhverfis- og auðlindaráðherra frá janúar til nóvember árið 2017. Hún datt út af þingi ásamt öðrum þingmönnum Bjartrar framtíðar í alþingiskosningunum árið 2017.

Björt er fædd á Torfastöðum í Biskupstungum. Hún lauk stúdentsprófi frá Menntaskólanum við Hamrahlíð árið 2003, BA-prófi í sálfræði og kynjafræði frá Háskóla Íslands árið 2007 og MS-prófi í mannauðsstjórnun frá Háskólanum í Lundi árið 2008.

Björt var meðferðarfulltrúi við Meðferðarheimilið Torfastöðum frá 1997–2004, stuðningsfulltrúi og verkefnastjóri á geðdeildum Landspítalans með námi frá 2006-2008, starfaði við viðskiptaþróun og mannauðsmál á ráðgjafar- og þjónustumiðstöðinni Vinun 2010–2011. Hún var mannauðs- og stjórnunarráðgjafi hjá Capacent frá 2011–2013. Vorið 2013 var Björt kjörin á þing fyrir Bjarta Framtíð í alþingiskosningunum. Hún gegndi embætti umhverfis- og auðlindaráðherra frá janúar - nóvember 2017.

Frá 2011-2013 var Björt formaður Geðhjálpar.
Miðsteinöld

Miðsteinöld er hugtak sem notað er í fornleifafræði yfir fornmenningu sem lendir á milli fornsteinaldar og nýsteinaldar. Upphaflega náði það yfir minjar í Norðvestur-Evrópu sem voru frá því eftir lok pleistósentímabilsins en fyrir landbúnaðarbyltinguna frá því fyrir um 10-5.000 árum en hugtakið er líka notað um minjar frá Mið-Austurlöndum frá því fyrir um 20-9.500 árum.
Happy Tree Friends

Happy Tree Friends er stuttir teiknimyndasöguþættir á Flash-formi sem gerðir voru af Kenn Navarro, Aubrey Ankrum og Rhode Montijo. Teiknimyndirnar byggjast á svartri kímni og ofbeldi og í hverri mynd deyr ein eða fleiri sögupersóna á hrottafenginn hátt. Það er næstum ekkert tal í sögunum, sögupersónur tjá sig með umli og hljóðum. Sjónvarpsútgáfa af þáttunum kom út árið 2002.

Sögusvið þáttanna er oft í skógum Norður-Ameríku. Aðalpersónurnar Cro-Marmot, Cub, Cuddles, Disco Bear, Flaky, Flippy, Giggles, Handy, Lifty, Lumpy, Mime, Mole, Nutty, Petunia, Pop, Russell, Shifty, Sniffles, Splendid og Toothy eru allar frá Bandaríkjunum og Buddhist Monkey er frá Kína. Allar sögupersónur eru teiknaðar á einfaldan og fallegan hátt eins og myndir fyrir smábörn. Margar þeirra hafa íkornaskögultennur þegar þær brosa og allar nema Lumpy og Sniffles hafa sams konar ljósrautt hjartalaga nef. Augu margra persónanna eru eins og augu voru teiknuð í gömlum teiknimyndum. Í byrjun hverrar sögu eru sögupersónur í hversdagslegum aðstæðum sem svo breytast í ofbeldi sem oftast stafar af óheppni, slysum eða verkfærum.

Hver þáttur byrjar með kynningu þar sem eitthvað er skrifað eins og í barnabók og svo fylgir með eitthvert heilræði sem er andstæða við það ofbeldi sem síðar kemur fram í þættinum. Hver þáttur er vanalega innan við þrjár mínútur.
Kúrdar

Kúrdar eru þjóðarbrot af indóevrópskum uppruna sem búa í fjallahéruðum Tyrklands, Íraks og Írans og í minna mæli í Sýrlandi og Armeníu. Tungumál þeirra, kúrdíska, er indó-evrópskt tungumál. Þeir eru álitnir afkomendur Meda sem Heródótos talar um. Gríski sagnaritarinn Xenófon talar um þá í verki sínu "Austurför Kýrosar" sem „Kardúka“, fjallabúa sem réðust á her hans um 400 f.Kr.

Kúrdar tala kúrdísku og Zaza-Gorani tungumálin, sem tilheyra Vestur-Írönsku grein Írönsku tungumála í Indó-Evrópsku tungumála fjölskyldunni.

Kúrdar eru um 30-35 milljónir og eru þar með stærsta ríkislausa þjóðarbrot heims. Sumir þeirra berjast fyrir auknu sjálfræði og stofnun ríkis kúrda.

Kúrdar eru flestir súnnítar en fyrir útbreiðslu íslam aðhylltust þeir sóróisma. Margir þeirra tóku afstöðu með Íran í stríðinu milli Írans og Íraks sem leiddi meðal annars til ofsókna gegn þeim í Írak.
Rjúkandavirkjun

Rjúkandavirkjun er vatnsaflsvirkjun í Snæfellsbæ. Hún var gangsett árið 1954 og afl hennar er 840 kw. Eigandi virkjunarinnar er Orkusalan ehf.

Tenglar.

Rjúkandavirkjun á vef Orkusölunnar
Koltunguvirkjun

Koltunguvirkjun er vatnsaflsvirkjun inn af bænum Þorvaldseyri. Hún var byggð árið 1928 og var framleiðslugeta þá 12 kw sem dugði til lýsingar í íbúðarhúsi og fjósi og að hluta til upphitunar. Við Heklugos árið 1947 barst mikið af vikri og ösku fram yfir Eyjafjöll og barst mikið af vikri með vatninu inn í rörin og skemmdi túrbínuhjólin. Á einni viku eyddust skóflurnar upp og göt komu á túrbínuhúsið. Skipta varð um skóflur og varð hlé á rafmagnsframleiðslu í nokkra mánuði. Árið 1960 var stöðvarhús virkjunarinnar stækkað og nýrri túrbínu bætt við. Árið 1964 var rafmagn leitt um sveitina frá Sogsvirkjun og var þá heimarafmagnið í nokkur ár eingöngu notað til upphitunar á íbúðarhúsi. Þegar sá möguleiki opnaðist árið 2000 að bændur gætu selt rafmagn inn á dreifikerfi Rarik þá var virkjunin byggð upp að nýju með nýjum rafal en sömu túrbínum. Virkjunin framleiddi þá 18 kw. Við eldgosið í Eyjafjallajökli 2010 sem hófst 14. apríl lagðist mikil aska yfir Svarðdælisheiði og fylltust lækjarfarvegir af ösku. Uppistöðulón virkjunarinnar fylltist af ösku og aska settist í inntaksmannvirki og rör. Ennþá (2013) berst mikið af ösku með vatninu og hefur virkjunin ekki verið gangsett að nýju.
Des haricots partout

Des haricots partout (íslenska: "Baunir út um allt") er 29. Svals og Vals-bókin og sú níunda og síðasta eftir Fournier. Hún var framhald bókarinnar "Kodo le tyran" og birtist sem framhaldssaga í teiknimyndablaðinu Sval árið 1979 og kom út á bókarformi árið 1980. Bókin hefur enn ekki verið gefin út á íslensku.

Söguþráður.

Sagan hefst á að tvöfalt morðtilræði herforingjans Kodo og uppreisnarmanna í "Catung" við mafíuútsendarann fara út um þúfur. Svalur og uppreisnarmenn vita nú að útsendarinn er í raun Valur. Þeir skiptast á skilaboðum við hann með hjálp bréfdúfu og undirbúa uppreisn. Til deilna kemur milli félaganna og uppreisnarmanna þegar þeir síðarnefndu segjast ætla að halda áfram ópíumframleiðslu eftir valdatöku sína, en Svalur heitir að leita annarra leiða fyrir þjóðfélag þeirra.

Svalur kemst með leynd á fund Sveppagreifans sem beitir tengslum sínum hjá Alþjóðaheilbrigðismálastofnuninni til að kalla saman alþjóðlegt teymi vísindamanna. Á meðan í "Catung" tekst uppreisnarmönnum að eyðileggja ópíumræktina með hjálp upplýsinga frá Val. Herforingjastjórnin býr sig undir að taka á móti hergögnum frá mafíunni, en þar reynast á ferðinni landbúnaðartæki frá alþjóðasamfélaginu og kröftugar baunir, sem Sveppagreifinn og félagar höfðu þróað. Alþýðan rís upp og hrekur Kodo hershöfðingja frá völdum.
Caroline Seger

Caroline Seger (fædd 19. mars 1985 í Gantofta) er sænsk fótboltakona frá Helsingborg. Hún hefur leikið í landsliði Svía síðan 2005 og síðan 2009 hefur hún einnig verið fyrirliði.
Broddgöltur

Broddgöltur er spendýr sem einkennist af broddum á baki og telst til ættarinnar Erinaceinae. Til eru sautján tegundir af broddgöltum af fimm ættkvíslum sem fyrirfinnast í hluta Evrópu, Asíu, Afríku og á Nýja Sjálandi (innfluttur). Villtir broddgeltir finnast hvorki í Ástralíu né Norður- og Suður-Ameríku. Líkt og mörg spendýr, lifa broddgeltir á skordýraáti á næturnar.

Fæði.

Villtir broddgeltir eru tækifærissinnar og borða ýmislegt þótt meirihlutinn borði skordýr. Þegar broddgeltir borða eitthvað annað en skordýr þarf það að vera próteinríkt og fitulítið, líkt og skordýr eru. Þeir þurfa einnig fjölsykrur sem koma frá ytri stoðgrind skordýra þótt trefjar geti komið í staðinn fyrir fjölsykrur. Broddgeltir geta mjög auðveldlega orðið of feitir ef fæða þeirra er fiturík eða ef þeir hreyfa sig ekki nægilega mikið.

Broddgeltir geta ekki borðað hnetur vegna þess hvernig munnur þeirra er í laginu. Þeir geta ekki heldur borðað lárperu, lauk, vínber, rúsínur, súkkulaði eða hrátt kjöt.

Broddgeltir sem gæludýr.

Broddgaltarækt þekktist þegar meðal Rómverja. Snemma á níunda áratug 20. aldar urðu broddgeltir vinsælir sem gæludýr. Hegðun broddgalta er um margt lík hegðun annarra villtra dýra, þar á meðal ótta þeirra á rándýrum, sérstaklega mannfólki. Broddgeltir geta smám saman gleymt þessum ótta sé komið vel fram við þá.

Algengasta broddgaltategundin í heimahúsum er afríski smábroddgölturinn. Tamdar tegundir af broddgöltum vilja helst vera í hlýju loftslagi (þ.e. yfir 22° C) og leggjast vanalega ekki í dvala. Þegar dýrin reyna að leggjast í dvala getur það stafað af lækkuðum líkamshita sem getur verið hættulegt fyrir broddgeltina.

Í náttúrunni borða broddgeltir aðallega skordýr en sem gæludýr eru þeir oftast aldir á fæði sem er hátt í próteini og fitulítið. Einna helst er þeim gefinn kattamatur en einnig eru þeim gefnir ávextir, grænmeti og eldað ókryddað kjöt.

Lagaheimild.

Reglugerð um broddgaltahald er mismunandi eftir löndum. Víða er bannað að eiga villtar evrópskar broddgaltategundir sem gæludýr en sums staðar er bannað með öllu að eiga broddgölt, m.a. í sumum ríkjum Bandaríkjanna. Í öðrum ríkjum Bandaríkjanna getur þurft sérstakt leyfi til að rækta þá. Þessi lög voru sett vegna sjúkdómsins gin- og klaufaveiki sem broddgeltir geta borið. Sjúkdómurinn er mjög smitandi og berst með klaufdýrum.

Ofnæmi.

Broddgeltir framleiða mjög lítið af hárum sem geta smitað mannfólk. Hægt er að vera með ofnæmi fyrir hlutum sem broddgeltir eru í náinni snertingu við, til dæmis þar sem þeir sofa eða borða en það er mjög sjaldgæft að vera með ofnæmi fyrir broddgeltinum sjálfum.

Broddgeltirnir sjálfir eru aftur á móti yfirleitt með ofnæmi fyrir tréolíum.

Veikindi.

Algengt er að broddgeltir fái marga sjúkdóma, til dæmis krabbamein sem breiðist fljótt út í broddgöltum. Það sést oft á nefi broddgalta ef þeir hafa veikst. Helstu einkenni sem gefa til kynna veikindi eru öndunarerfiðleikar, bólur, nefrennsli og stöðugur hnerri.

Tímabundnar meltingartruflanir eru hefðbundin viðbrögð broddgalta við stressi og þessum truflunum fylgja uppköst og grænn saur.
Samrækt

Samrækt er fæðuframleiðsla þar sem fiskeldi og ylrækt eru sameinuð.
Kalli á þakinu (teiknimynd)

Kalli á þakinu (s. "Karlsson på taket") er sænsk teiknimynd frá árinu 2002. Myndin er byggð á þremur sögum Astrid Lindgren.
Leptóspírósis

Leptóspírósis eða mjógyrmasýki (fræðiheiti: "Leptospirosis") er súnasjúkdómur sem smitar bæði dýr og menn og stafar af bakteríunni "Leptospira interrogans". Smit berst ekki manna á milli. Algengast er að smit berist frá nagdýrum í menn og þá aðallega eftir snertingu við þvag eða vatn frá rottum eða öðrum smituðum dýrum. Bakterían getur lifað marga mánuði í vatni eða rakri jörð. Meðgöngutími frá smiti þar til einkenni koma fram er ein til tvær vikur. Algengast er að sýking valdi ekki einkennum eða sýking með hita sem líkist inflúensu en við Weils-sjúkdóm sem er alvarlegasta sjúkdómsmyndin og getur orðið lífshættuleg fara bakteríurnar út í blóðið og eru helstu einkenni þá hár hiti, kalda, höfuðverkur og beinverkir. Eftir 4 til 5 daga koma í ljós áhrif á lifrar- og nýrnastarfsemi með gulu og vökvasöfnun í líkama. Einnig geta orðið blæðingar í slímhúð og lungum.
Sonur

Sonur er karlkyns afkvæmi tveggja foreldra. Samsvarandi kvenkyns afkvæmi heitir dóttir. Í sumum hefðbundnum samfélögum eru synir taldir mikilvægari en dætur en staðan er enn þá sú í dag í nokkrum löndum. Til dæmis mega í Kína foreldrar eignast aðeins eitt barn en síðan þessi stefna gekk í gildi hefur strákum fjölgað töluvert samkvæmt opinberum tölum. Ástæðurnar fyrir þessu eru ýmsar en meðal annars vegna fóstureyðingar á stúlkum og þess að færri stúlkur eru skráðar þegar þær fæðast.

Í karlleggssamfélagi öðlast synir arfleifð fyrir dætur.

Nöfn.

Í mörgum þjóðum eru til eftirnöfn sem sýna tengsl einstaklings við forföður. Á Íslandi eru til bæði föðurnöfn og ættarnöfn. Kerfi svipuð því sem er enn í notkun á Íslandi voru til í mörgum löndum fyrr í tíð en í dag hafa þessi nöfn steingervast og eru notuð sem eftirnöfn. Eftirfarandi er listi yfir aðskeyti sem eru sett við fornöfn á ýmsum tungumálum til að sýna tengsl sonar við forföður.
Ömbusýki

Ömbusýki, amöbusýki eða blóðkreppusótt (fræðiheiti "Amoebiasis" eða "Amebiasis") er sýking af völdum amöbunnar Entamoeba histolytica.
Ríkisábyrgð

Ríkisábyrgð er ábyrgð Ríkisjóðs á skuldbindingum lántakenda. Ríkisábyrgðasjóður annast undirbúning og afgreiðslu ríkisábyrgða. Aðeins má veita ríkisábyrgð ef það er heimilað í lögum, fjárlögum eða sérlögum. Ríkisábyrgð er einföld ábyrgð nema annað sé tekið fram þ.e. það verður fyrst að ganga að skuldara til greiðslu áður en krefja má ábyrgðarmann.

Ísland.

Frá árinu 1961 hefur verið greitt áhættugjald fyrir ábyrgð ríkissjóðs á lánum en þá voru sett lög um ríkisábyrgðir. Lög nr. 121/1997 fjalla um ríkisábyrgðir.
Húsnæðislán

Húsnæðislán eru lán sem veitt eru til húsnæðiskaupa og húsbygginga og með veði í fasteign.
Verðlaun Jónasar Hallgrímssonar

Verðlaun Jónasar Hallgrímssonar eru bókmenntaverðlaun sem veitt eru árlega á Degi íslenskrar tungu 16. nóvember til einstaklinga sem hafa með sérstökum hætti unnið íslenskri tungu gagn í ræðu eða riti, með skáldskap, fræðistörfum eða kennslu og stuðlað að eflingu hennar, framgangi eða miðlun til nýrrar kynslóðar.

Þessi hafa hlotið Verðlaun Jónasar Hallgrímssonar:
Jóhann Eyfirðingur

Jóhann Jónsson Eyfirðingur (26. apríl 1877 – 20. október 1959) var skipstjóri og síðar kaupmaður á Ísafirði. Jóhann er fæddur að Hofi í Svarfaðardal. Hann stundaði sjómennsku 1892 til 1913 og var lengi formaður, fyrst í Eyjafirði og síðan í Bolungarvík. Hann flutti til Ísafjarðar árið 1917 og fékkst við verslun og útgerð.
Snjóhús

Snjóhús er lítill skáli byggður úr snjó. Á eskimótungumálum heitir snjóhús "iglu" en það orð á rætur að rekja til orðsins "igdlu", sem þýðir „hús“. Bygging á snjóhúsi krefst reynslu en byggja má þau á stuttum tíma ef rétti snjórinn er tiltækur. Hvolfþakið á snjóhúsi er myndað með því að setja saman röð útskorinna snjókubba í spíralmynstri. Flest snjóhús eru með niðurgröfnum inngangsgöngum og snjóbekkjum inni til að sitja eða sofa á. Veggirnir eru þaktir innan með skinnum og vatn, sem frýs í þunnt yfirlag heldur þeim saman og styrkir alla bygginguna. Stundum getur hitastigið inni í snjóhúsi náð allt að 20° í réttum aðstæðum og þar að auki koma snjóhús að miklu gagni í illviðrum. Snjóhús hafa verið notuð um aldir sem bráðabirgðaskýli, en stærri snjóhús hafa Inúítar, bæði á Grænlandi og í Ameríku notað sem íveruhús á vetrum.

Tegundir.

Hjá Inúítum var að finna þrjár mismunandi gerðir snjóhúsa sem voru notaðar á mismunandi hátt. Smæstu gerðina notaði fólk sem tímabundið skýli þegar það var á veiðum langt frá næstu mannabyggð. Slíkt snjóhús var aðeins notað í einn eða tvo daga. Stærri gerð gat hýst eina eða tvær fjölskyldur til lengri tíma. Þau snjóhús voru oftast reist mörg saman í eins konar litlum þorpum. Stærsta gerðin var svo tímabundnar byggingar sem voru notaðar fyrir sérstaka atburði, veislur, dansa og samkomur af öðru tagi. Oftast voru þau gerð úr nokkrum samtengdum rýmum.

Byggingarefnikr´kja.

Snjórinn sem er notaður við byggingu snjóhúss á að vera nægilega samanbarinn til að hægt sé að skera hann í kubba og að þeir haldist saman í spíralmynstrinu. Hentugasti snjórinn er sá sem myndast hefur í skafrenningi, því sá er oft samþjappaður og endingargóður því snjókristallarnir krækjast saman. Einnig þarf að vera nóg loft í snjónum til þess að hann einangri húsið frá kuldanum úti. Holan sem verður til þegar snjókubbarnir eru skornir upp er notuð sem grunnur fyrir húsið. Niðurgrafinn inngangur tryggir að kalt loft sogist ekki inn í húsið og að hlýtt loft komist ekki út. Stundum er þunn ísrúða sett í vegg sem eins konar gluggi.

Meginreglurnar á bak við byggingu snjóhúsa eru þaulhugsaðar. Snjóhúsið er byggt með því að raða æ smærri snjókubbum saman í spíral sem heldur sjálfum sér uppi og, þegar byggingu er lokið, stenst vel utanaðkomandi álag. Til dæmis getur hvolfþakið haldið uppi þunga einnar manneskju án þess að hrynja. Þegar hiti er kominn í húsið bráðnar ísinn á veggjunum að innanverðu, en frýs svo aftur í þunnt yfirlag, sem styrkir alla bygginguna.

Snjóskýli eru svipuð snjóhúsum og eru grafin inn í stóra snjóskafla sem skafið hefur í, en þau eru ekki eins sterk og snjóhús.
Sigríður Víðis Jónsdóttir

Sigríður Víðis Jónsdóttir (f. 20. nóvember 1979) er íslenskur rithöfundur og núverandi aðstoðarmaður umhverfisráðherra.

Sigríður starfaði áður sem upplýsingafulltrúi UNICEF á Íslandi.

Fyrsta bók Sigríðar er "Ríkisfang: ekkert. Flóttinn frá Írak á Akranes", sem kom út haustið 2011. Fyrir hana hlaut Sigríður viðurkenningu Hagþenkis, félags höfunda fræðirita og kennslugagna, auk þess sem hún var tilnefnd til Íslensku bókmenntaverðlaunanna og til Fjöruverðlaunanna, bókmenntaverðlauna kvenna.